**EVALUACIJA PROVEDBE**

**LOKALNE RAZVOJNE STRATEGIJE LAG-A VUKA-DUNAV**

**2014-2020 (2021-2022)**

**U RAZDOBLJU OD 01.01.2022. DO 31.12.2022.**



|  |  |
| --- | --- |
| **OSNOVNE INFORMACIJE O LAG-u VUKA-DUNAV** | |
| **Naziv LAG-a:** | LAG Vuka - Dunav |
| **Adresa sjedišta LAG-a:** | Gospodarska zona Antunovac 23 |
| **Web stranica:** | [www.lagvuka-dunav.hr](http://www.lagvuka-dunav.hr/) |
| **Kontakt:** | **tel**. 031 670 498 **mob**. 099 379 9296 **fax**. 031 670 495 |
| **E-mail:** | [info@lagvuka-dunav.hr](mailto:info@lagvuka-dunav.hr) |
| **OIB:** | 36593410792 |
| **MB:** | 2861259 |
| **Datum osnivanja:** | 24.02.2012. |
| **Registracijski broj udruge:** | 14003507 |
| **IBAN:** | HR8725000091101373063 |
| **Teritorij djelovanja:** | **Općine:**  Antunovac, Čepin, Erdut, Ernestinovo, Šodolovci, Vuka, Vladislavci te dio grada Osijeka, odnosno 6 **mjesnih odbora:** Brijest, Klisa, Josipovac, Sarvaš, Tenja i Višnjevac |
| **Površina LAG-a:** | 597,73 km2 |
| **Broj stanovnika (2021.):** | 42.850 |
| **Glavni izvor financiranja:** | M19, Program ruralnog razvoja RH 2014.-2020./EPFRR (90%), RH(10%) |

Pri definiranju vizije i ciljeva, LAG Vuka–Dunav vodio se analizom stanja i analizom razvojnih potreba na svom području. Vizija LAG-a Vuka-Dunav je, djelovanjem u skladu s LEADER načelima, doprinijeti održivom razvoju ruralnog područja svog prostornog djelovanja, pružanjem kvalitetnih i svima dostupnih usluga, osiguravanjem protoka informacija i transfera znanja za napredak u razvoju ruralnog gospodarstva i lokalne zajednice, te poticanjem iskorištavanja postojećih potencijala za ruralni razvoj i razvoj turističke ponude, čineći učinkovito i transparentno lokalno partnerstvo.

Tri glavna strateška cilja LAG-a Vuka-Dunav su:

* razvoj i jačanje gospodarskog potencijala,
* poboljšanje stanja cjelokupne infrastrukture i unaprjeđenja uvjeta života i kvalitete stanovanja u naseljima,
* zaštita okoliša, prirodne i kulturne baštine, energetska učinkovitost i racionalno korištenje prirodnih resursa te upotreba obnovljivih izvora energije.

Sukladno strateškim ciljevima i iz njih proizašlim posebnim ciljevima definirani su prioriteti te mjere i operacije za područje LAG-a Vuka-Dunav. Mjere i operacije temeljene su na mogućnostima Programa ruralnog razvoja za razdoblje 2014-2020. godine. prema sukladnoj analizi stanja područja te utvrđenim potrebama istog. Strategija je provedbom putem

CLLD/LEADER programa doprinijela ostvarenju svih šest prioriteta i fokusu područja Europske unije za ruralni razvoj.

Lokalna razvojna strategija (u daljnjem tekstu LRS) LAG-a „Vuka-Dunav“ ima tri strateška cilja i četiri posebna cilja.

**SC1**: Razvoj i jačanje gospodarskog potencijala (podrškom svim oblicima poduzetništva, turizma i poljoprivrede)  
**PC1.2.** – ulaganja u nove tehnologije i/ili procese rada u svim sektorima poljoprivredne proizvodnje, povećanje kapaciteta proizvodnje i plasmana poljoprivrednih proizvoda   
**PC1.3.** – razvijanje nepoljoprivrednih djelatnosti u ruralnom području


**SC2:** Poboljšanje stanja cjelokupne infrastrukture i unaprjeđenja uvjeta života i kvalitete stanovanja u naseljima  
**PC2.2.** – unaprjeđenje društvenog života, razvoj civilnog društva, obrazovne, kulturne i sportske infrastrukture i suprastrukture

**SC3:** Zaštita okoliša, prirodne i kulturne baštine, energetska učinkovitost i racionalno korištenje prirodnih resursa te upotreba obnovljivih izvora energije  
**PC3.1.** – održivo upravljanje prirodnim i kulturnim resursima, materijalnom i nematerijalnom kulturnom baštinom

Predmet Evaluacije je provedba odabrane Lokalne razvojne strategije (dalje u tekstu: LRS) LAG-a Vuka-Dunav te provedba podmjera 19.2. „Provedba operacija unutar CLLD strategije“, 19.3. „Priprema i provedba aktivnosti suradnje LAG-a“ i 19.4. „Tekući troškovi i animacija“ u periodu od 2018. do 2023. godine. Izvor financiranja: Europski poljoprivredni fond za ruralni razvoj (EPFRR/ EAFRD) – Mjera 19 „LEADER/CLLD“.

Nakon dodijele nagradnih sredstava i sredstava iz prijelaznog razdoblja 2021.-2022. godine ukupan iznos odnosno iznos za podmjere 19.2., 19.3. i 19.4. odnosno tipove operacija iz LRS sukladne ovim podmjerama koje se provode unutar 3 (tri) strateška cilja LRS LAG-a „Vuka-Dunav“ prema Planu provedbe LRS iznosi 14.359.781,70 u kunskoj vrijednosti. Od toga prema Planu provedbe LRS sredstva za podmjeru 19.2. iznose 11.292.890,82 HRK, za podmjeru 19.3. iznose 490.702,54 HRK te sredstva za podmjeru 19.4. iznose 2.576.188,34 HRK.

Sedmom izmjenom LRS u ožujku 2022. godine, izvršena je realokacija dodijeljenih sredstava gdje je sa tipa operacije 19.3.2. prebačen iznos od 230.000,00 HRK na tip operacije 19.2. Nakon realokacije sredstava potpisan je aneks Ugovora o dodjeli sredstava s Agencijom za plaćanja u poljoprivredi, ribarstvu i ruralnom razvoju te iznos alokacija za mjeru 19.2. sada iznosi 11.522.890,82 HRK, dok za mjeru 19.3. iznosi 260.702,54 HRK. Kompletna realocirana sredstva puštena su kroz natječaj za tip operacije 2.2.1. sukladan nacionalnom tipu operacije 7.4.1.

Vrednovanje provedbe ukupne LRS vrši se putem krovnih indikatora rezultata 2018. godine te do kraja programskog i realizacijskog razdoblja 2023. godine.

U gore navedenoj tablici nalaze se potrebna sredstva za provedbu pojedinog cilja i podmjere (aktivnosti) u % EUR od ukupnih sredstava koji se očekuju kroz provedbu podmjere LRS sukladne 19.4. „Tekući troškovi i animacije“ te potpora provedbi operacije unutar CLLD strategije (19.2) kao i projekata suradnje (19.3) izračunati na temelju intenziteta potpore za ove aktivnosti navedenih u Ugovoru s APPRRR-om.

**EVALUACIJA 2022. GODINE**

* **Provedba Lokalne razvojne strategije – LAG Natječaji**

Iz sredstava za prijelazno razdoblje u 2021. godini raspisan je **6. LAG Natječaj** za **tip operacije 1.3.3. sukladan tipu operacije 6.3.1.** **„Potpora razvoju malih poljoprivrednih gospodarstava“**. Natječaj je objavljen 19. srpnja 2021. godine. Alokacija za 6. LAG natječaj dostatna je za 22 projektne prijave po 15.000,00 EUR-a, u kunskoj protuvrijednosti po prijavi 113.278,50 kn, odnosno ukupna alokacija iznosi 2.492.127,00 kuna. Na natječaj je pristiglo 36 projektnih prijava, te je do kraja 2021. godine odrađena kompletna Analiza 1, dok se Analiza 2 nastavila u 2022. godini u kojoj su donesene konačne odluke o rezultatu natječaja.

Na 52. Sjednici Upravnog odbora LAG-a Vuka-Dunav, održanoj 16. ožujka 2022. godine, Upravni odbor donio je 22 Odluke o odabiru projekta, 3 odluke o odbijanju projekta i 9 Obavijesti o odbacivanju prijave zbog nedovoljno raspoloživih sredstava. U tijeku analize projektnih prijava, dva nositelja su odustala od prijave na Natječaj.

Iz sredstava za prijelazno razdoblje u 2022. godini raspisan je **7. LAG Natječaj za provedbu tipa operacije 2.1.1., sukladan tipu operacije 7.4.1. “Ulaganje u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“** na području 7 jedinica lokalne samouprave i 5 mjesnih odbora grada Osijeka. **Natječaj je objavljen 7. listopada 2022. godine. Ukupan iznos raspoloživih sredstava iznosi 1.460.393,82 HRK/194.315,00 EUR.** Najniži iznos javne potpore po projektu iznosi **15.000,00 EUR**  (112.734,00 HRK), dok najviši iznos javne potpore po projektu iznosi **50.000,00 EUR** (375.780,00 HRK). Prijave projekata podnosile su se **od 24. listopada 2022. godine, a najkasnije do 31. prosinca 2022.** godine. Na natječaj je pristiglo 6 projektnih prijava koje su obrađene u 2023. godini. Sve procedure provodile su se sukladno Lokalnoj razvojnoj strategiji i u skladu s Programom ruralnog razvoja RH.

* **Radionice i seminari**

Uz animiranje i informiranje lokalnog stanovništva, LAG Vuka–Dunav radi i na poboljšanju kompetencija svojih djelatnika i članova upravljačkih tijela, sudjelujući na različitim radionicama i seminarima u organizaciji Ministarstva poljoprivrede, Agencije za plaćanja u poljoprivredi, ribarstvu i ruralnom razvoju, drugih LAG-ova te krovnih mreža LAG-ova, namijenjenih širenju informacija i razmijeni iskustava. U nastavku slijedi popis radionica i sastanaka u 2022. godini.

1. On-line sastanak između Ministarstva poljoprivrede, Agencije za plaćanja u poljoprivredi, ribarstvu i ruralnom razvoju i LAG-ova na temu provedbe tipa operacije 19.3.2. unutar Mjere 19, 14. veljače
2. Sastanak LmH/HMRR – provedba i programiranje LEADER-CLLD-a – PRR 2014.-2020. (2022.) / SP ZPP 2023.-2027. uklj. Deklaracija iz Halmstada (osnivanje kontinentalnih FLAG-ova), Zagreb, 15.veljače
3. Radionica za LAG-ove “Stanje provedbe Mjere 19, provedba LEADER intervencije u razdoblju 2023. – 2027. i izrada LRS LAG-ova 2023. – 2027.”, Medulin, 20. – 22. ožujka
4. Radionica “Kako uskladiti poslovanje s Općom uredbom o zaštiti podataka (GDPR)”, PIA, 31. ožujka
5. Konferencija INSPIRA LEADER – Salon zelenih i digitalnih ideja, Opatija, 21. – 23. travnja
6. PRESS KLUB EUROPA: Zajedničkom poljoprivrednom politikom do održivosti zajednice, FAZOS, 26. travnja
7. Informativna radionica “Bespovratne potpore za novoosnovana poduzeća” i “Komercijalizacija inovacija”, PIA, 28.travnja
8. Tematska radionica “Lanci vrijednosti u bioekonomiji”, on-line, 23. svibnja
9. Radionica: Inovativnim poučavanjem do razvoja perifernih ruralnih područja, FAZOS, 01. lipnja
10. Konzultacija s dionicima u vezi sa Strateškim planom ZPP-a; tema: Digitalizacija, lokalni razvoj (LEADER, pametna sela), Zagreb, 03. lipnja
11. Radionica - Uloga Lokalnih akcijskih grupa u jačanju društvenog poduzetništva kao dodane vrijednosti LEADER-CLLD-a (lokalno upravljanje, društveni kapital i društvene inovacije), Žumberak, 08. – 10. lipnja
12. Konferencija: Neiskorišteni potencijal Slavonije – što nam donose digitalizacija i zelena tranzicija?, PIA, 09. lipnja
13. ŽRA: sastanak lokalnih razvojnih agencija, LAG-ova i potpornih poduzetničkih institucija s područja OBŽ, ŽRA, 15. Lipnja
14. II. Forum prekograničnih dionika Hrvatska-BiH-Srbija (LEADER CLLD U RH OD IPARDA DO DANAS S NAGLASKOM NA POTPORU RAZVOJU RURALNOG TURIZMA) LAG-a Bosutski niz te Europskog klastera Adria Alpe Pannonia, Otok, 5. Srpnja
15. ŽRA: sastanak lokalnih razvojnih agencija, LAG-ova i potpornih poduzetničkih institucija s područja OBŽ, Osijek, 06. srpnja
16. Radionica za LAG-ove, područje LAG-a Baranja, 07. i 08. srpnja
17. Redovna godišnja Skupština LMH (domaćin LAG Baranja) – u sklopu radionice, 7. srpnja
18. Radionica “Stanje provedbe Mjere 19 i izrada LRS LAG-ova 2023. – 2027.”, Kneževi Vinogradi, 7. i 8. srpnja
19. Radionica “Razvoj implementacijskog koncepta Pametnih sela”, Trogir, 20. – 22. srpnja
20. Radionica “Analiza provedenih anketa – LPT/UTROŠENA SREDSTVA 19.4.”, Županja, 13. rujna
21. Radionica “Pametni, sigurni i zeleni gradovi”, HGK Osijek, 14. Rujna
22. Konferencija “EU fondovi 2021.-2027. – Nove prilike”, Osijek, 30. Rujna
23. Predstavljanje Nacrta strateškog plana ZPP-a, Zagreb, 05. listopada
24. Skup/panel rasprava: Dugoročna vizija za ruralna područja EU-a – prema jačim, povezanim, otpornijim i naprednijim ruralnim područjima, Osijek, 7. Listopada
25. 2. Slavonska gljivarijada, Levanjska Varoš, 15. Listopada
26. 1. Regionalna radionica – Istočna Hrvatska, Stara Kapela, 20. listopada
27. On-line radionica “ZELENA ARHITEKTURA ZAJEDNIČKE POLJOPRIVREDNE POLITIKE ZA RAZDOBLJE 2023.-2027.”, 20. Listopada
28. Radionica “Pripremne aktivnosti za izradu LRS 2023.-2027./Intervencije”, Stara Kapela, 24. Listopada
29. ŽRA-Radionica – Interreg Program transnacionalne suradnje dunavske regije 2021.-2027., 4.studenog
30. Radionica “Stanje provedbe M19, izrada LRS LAG-ova za razdoblje 2023.-2027. i provedba SP ZPP 2023.-2027.”, Trakošćan, 08. – 10. studenog
31. ŽRA: Sjednica Partnerskog vijeća Lokalnog partnerstva za zapošljavanje OBŽ, Osijek, 16. studenog
32. Konferencija “ITER VITIS – PUT LOZA ZLATNIM STAZAMA”, Čepin 21. studenog i Erdut 22. studenog
33. Radionica “EU taksonomija, novi zeleni zahtjevi NPOO”, Osijek, 25. Studenog
34. Radionica “Izrada LRS LAG-ova za razdoblje 2023.-2027. – pokazatelji i podaci za praćenje provedbe”, Zagreb, 28. studenog
35. ŽRA: Sastanak lokalnih razvojnih agencija, LAG-ova i potpornih poduzetničkih institucija s područja OBŽ, Belišće, 29. studenog
36. Sastanak TRG LEADER NMR MP, tema: utvrđivanje prijedloga mjerila (kriterija) za dodjelu sredstava LAG-ovima u novom programskom razdoblju, Zagreb, 8. prosinca
37. Završna konferencija “Inovativna proizvodnja organskih gnojiva i supstrata za uzgoj presadnica”, FAZOS, 19. Prosinca
38. ŽRA – 6. sjednica Partnerskog vijeća OBŽ – 20. prosinca

* **Posjet lokaciji ulaganja prije isplate**

U 2022. godini djelatnici LAG-a Vuka-Dunav izašli su na sveukupno 10 posjeta lokaciji ulaganja prije isplate. Za tip operacije 1.3.3. sukladan tipu operacije 6.3.1. „Potpora razvoju malim poljoprivrednim gospodarstvima“ izvršeno je 8 posjeta lokaciji ulaganja, dok su po jedan posjet lokaciji ulaganja izvršeni za tip operacije 1.3.1. sukladan tipu operacije 6.1.1. „Potpora za pokretanje poslovanja malim poljoprivrednicima“ te za tip operacije 1.2.1. sukladan tipu operacije 7.4.1. „Ulaganja u pokretanje, poboljšanje ili proširenje lokalnih temeljnih usluga za ruralno stanovništvo, uključujući slobodno vrijeme i kulturne aktivnosti te povezanu infrastrukturu“.

Izvršeni posjeti lokaciji ulaganja prije isplate:

1. OPG BATRNEK DRAŽEN – T.O.1.3.3./21-49

2. OPG IVIČIĆ JOZO – T.O.1.3.3./21-25

3. OPG MALETIĆ DRAGANA – T.O.1.3.1./20-12

4. OPG DEBELIĆ IVANA – T.O.1.3.3./21-23

5. OPG ANITA ĐERĐ – T.O.1.3.3./20-15

6. OPG ĐURIĆ VELIBOR – T.O.1.3.3./20-29


7. OPG DIZDAR MARINA - T.O.1.3.3./18-28

8. OPG IVIČIĆ PETAR – T.O.1.3.3./20-31

9. OPG VUJČIĆ IGOR – T.O.1.3.3/20-18

10. IVANOVA ADA d.o.o. – T.O.1.2.1/19-25

Nakon posjeta lokacijama ulaganja i slanja izvještaja Agenciji za plaćanje u poljoprivredi, ribarstvu i ruralnom razvoju, svih 10 projekata isplaćeno je u potpunosti.

Tablica LAG Natječaja 2018. – 2022. godina

U tablici LAG Natječaja došlo je do izmjene postotaka i iznosa u 2022. godini zbog dodijele sredstava javne potpore temeljem Odluke o primjeni sustava nagrađivanje za naknadnu dodjelu sredstava odabranim LAG-ovima, povećanje alokacije, te dodjele sredstava iz prijelaznog razdoblja 2021. – 2022. godine.

U ožujku 2022. godine, sedmom izmjenom LRS, izvršena je realokacija dodijeljenih sredstava gdje je sa tipa operacije 19.3.2. prebačen iznos od 230.000,00 HRK na tip operacije 19.2. Nakon realokacije sredstava potpisan je aneks Ugovora o dodjeli sredstava s Agencijom za plaćanja u poljoprivredi, ribarstvu i ruralnom razvoju te iznos alokacija za mjeru 19.2. sada iznosi 11.522.890,82 HRK, a kompletna realocirana sredstva puštena su kroz natječaj za tip operacije 2.2.1. sukladan nacionalnom tipu operacije 7.4.1.

* **Projekt suradnje**

U 2022. godini nastavilo se s provedbom projekta suradnje T.O. 19.3.2. sukladan T.O. 3.1.2. LAG Vuka-Dunav u suradnji sa LAG-om Karašica, LAG-om Baranja i LAG-om Strossmayer provodio je međuteritorijalni projekt suradnje **„Naše domaće“**, koji je u potpunosti realiziran u prošloj godini, te je podnesen konačni zahtjev za isplatu, a zatraženi troškovi isplaćeni u punom iznosu. Cilj projekta bio je brendiranje domaćih lokalnih proizvoda u svrhu njihove prepoznatljivosti te prepoznavanja regije kao tradicionalno gastro turističke ponude, a ciljna skupina ovoga projekta bili su domaći proizvođači hrane i pića kao i pružatelji usluga u kojima se poslužuje domaća hrana i piće.

Projektne aktivnosti koje su odrađene tijekom 2022. godine su sljedeće:

* 6. koordinacijski sastanak održan je 19. siječnja 2022. godine u prostorijama LAG-a Karašica u Petrijevcima,
* 7. koordinacijski sastanak održan je 11. ožujka 2022. godine u prostorijama LAG-a Karašica u Valpovu,
* 2. sastanak Povjerenstva za dodjelu markice/jamstvenog žiga **„Golden Panonian Quality“** održan je 1. travnja 2022. godine u prostorijama LAG-a Vuka-Dunav na kojem je glavna tema bila pregled i ocjena pristiglih prijava na Javni poziv za iskazivanje interesa za korištenje znaka „GOLEDN PANONIAN QUALITY“ – za proizvode,
* 8. koordinacijski sastanak na kojem su teme bile provedba aktivnosti projekta te plan realizacije ostalih aktivnosti do kraja projekta suradnje,
* 9. koordinacijski sastanak održao se 02. svibnja 2022. godine u prostorijama LAG-a Baranja u Šećerani, a teme su bile provedba aktivnosti i plan realizacije ostalih aktivnosti do kraja projekta suradnje,
* 10. koordinacijski sastanak održan je 26. svibnja 2022. godine u prostorijama LAG-a Strossmayer,
* 11. koordinacijski sastanak održan je 03. lipnja 2022. godine u prostorijama LAG-a Karašica,
* 12. koordinacijski sastanakodržan je 14. lipnja 2022. godine u Prostorijama LAG-a Karašica u Valpovu, na kojemu se pripremala dokumentacija za 4. ZZI te dokumentacija za 4. sjednicu Povjerenstva za dodjelu markice „Golden Panonian Quality“ koja se održala odmah nakon sastanka,
* **završna konferencija** projekta održala se 28. lipnja 2022. godine u Hotelu Patrija u Belom Manastiru na kojoj su LAG-ovi partneri predstavili rezultate projekta i upoznali javnost sa dobitnicima certifikata i markice za regionalnu oznaku kvalitete „Golden Panonian Quality“,
* konačni Zahtjev za isplatu (ZZI) podnesen je 22. srpnja 2022. godine.

U 2022. godini prijavljen je novi međuteritorijalni projekt suradnje **„KulturoLAG“** u kojem je glavni partner LAG Vuka-Dunav, a ostali partneri su LAG Bosutski niz, LAG „Cetinska krajina“ te LAG „Prigorje-Zagorje“. Glavni ciljevi ovog projekta su razvoj turističke infrastrukture te sadržaja i programa utemeljenih na povijesnoj, kulturnoj i vjerskoj tradiciji na području partnerskih LAG-ova, te obogaćivanje ukupnog turističkog doživljaja upoznavanjem dionika sa područja partnerskih LAG-ova sa baštinom partnerskih područja.

Ukupan iznos projekta je: 88.015,60 EUR/663.153,51 kn, od čega je za aktivnosti LAG-a Vuka-Dunav odobren iznos od 20.178,40 EUR/152.034,15 kn.

Aktivnosti LAG-a u projektu suradnje su:

* Provedba itinerera u svrhu kulturno turističke promocije partnerskih LAG područja i edukacije sudionika o atrakcijama područja (sveukupno četiri, svaki LAG po jedan),
* Izrada i integracija pristupnih/info točaka projekta suradnje KulutroLAG u svrhu razvoja dodatne turističke infrastrukture i suvremenijeg pristupa turizmu kroz digitalne sadržaje, što će rezultirati prenošenju znanja i zanimanja o kulturno-povijesnim, krajobraznim i vjerskim dobrima i privlačenju posjetitelja na područja parterskih LAG-ova (42 pristupne/info točke koje uključuju izradu, postavljanje i integraciju sadržaja na web stranice minimalno tri partnerska LAG-a, uključujući trošak stručnjaka za javnu nabavu),
* Promocija projekta i LAG područja u svrhu promicanja ruralnog turizma (izrada roll-up-a projekta suradnje te sudjelovanje u zajedničkom promo videu partnerskih LAG-ova),
* Minimalno 1 koordinacija projektnog tima na području partnerskih LAG-ova,
* Završna konferencija projekta suradnje na području LAG-a Cetinska krajina, na kojoj će se prezentirati projekt i njegove aktivnosti.

U 2022. godini organizirani su mnogobrojni **LAG Vašari** u sklopu raznih manifestacija, kao npr. Proljetni festival u Čepinu, Đakovo-u sklopu AERO S.T.E.M.N.A., 21. čepinski suncokreti, advent u Općini Antunovac (Antunovac, Ivanovac) itd.